गौतमबुद्ध नगर में कोविड-19 से एक व्यक्ति की मौत, 147 नये मरीज सामने आये
उत्तर प्रदेश के गौतमबुद्ध नगर जिले में कोरोना वायरस संक्रमण से एक व्यक्ति की मौत हो गयी, जिसके बाद जनपद में मरने वालों की संख्या बढ़ कर अब 77 हो गई है।
नोएडा: उत्तर प्रदेश के गौतमबुद्ध नगर जिले में कोरोना वायरस संक्रमण से एक व्यक्ति की मौत हो गयी, जिसके बाद जनपद में मरने वालों की संख्या बढ़ कर अब 77 हो गई है। इसके साथ ही जिले में संक्रमण के 147 नये मामले सामने आये हैं और 187 मरीज संक्रमण मुक्त हुये हैं । एक अधिकारी ने इसकी जानकारी दी । जिला निगरानी अधिकारी डॉक्टर सुनील दोहरे ने बताया कि सोमवार को कोविड-19 के संक्रमण की वजह से जनपद में एक व्यक्ति की मौत हो गयी, जिसके साथ ही कोरोना वायरस के संक्रमण से मरने वालों की संख्या बढ़ कर यहां 77 हो गयी है । उन्होंने बताया कि आज सुबह तक गौतमबुद्ध नगर में कोविड-19 से संक्रमित 147 मरीज पाए गए हैं। उन्होंने बताया कि कोविड-19 से संक्रमित 187 मरीज उपचार के बाद संक्रमण मुक्त हुये हैं । उन्होंने बताया कि यहां के विभिन्न अस्पतालों में 1,302 मरीजों का उपचार चल रहा है। जिला निगरानी अधिकारी ने बताया कि जनपद में अब तक 20,267 मरीज उपचार के बाद संक्रमण मुक्त हो चुके हैं जबकि 21,646 मरीज अब तक जिले में कोविड-19 से संक्रमित पाए गए हैं।कोरोना वायरस से बचाव के लिए प्रदेश में टीम भावना से कार्य हो रहा है: योगी उत्‍तर प्रदेश के मुख्‍यमंत्री योगी आदित्‍यनाथ ने सोमवार को कहा कि कोरोना वायरस से बचाव के लिए प्रदेश में टीम भावना से कार्य हो रहा है। मुख्‍यमंत्री योगी आदित्‍यनाथ सोमवार को कोविड-19 व डेंगू के उपचार के लिए लेवल टू व थ्री के लैब समेत 17 परियोजनाओं का आनलाइन लोकार्पण और आरंभ करने के बाद अपने विचार व्‍यक्‍त कर रहे थे। योगी ने कहा कि पिछले आठ माह से पूरी दुनिया एक महामारी से जूझ रही है। सदी की पहली महामारी होने के कारण हर तबके ने इस महामारी के साथ एक नया अनुभव साझा किया और समाधान का मार्ग निकाला है।उन्‍होंने कहा कि हम सबने इन चुनौतियों को अवसर में बदलने के साथ ही धैर्य से मुकाबला किया है। अन्‍तर्राष्‍ट्रीय संस्‍थानों ने भी कोविड-19 के मैनेजमेंट को लेकर उत्‍तर प्रदेश के प्रबंधन की मुक्‍त कंठ से प्रशंसा की है। यह सब प्रधानमंत्री नरेंद्र मोदी की प्रेरणा और मार्गदर्शन तथा केंद्र और राज्‍य सरकार के समन्वित प्रयास से संभव हो सका है। प्रदेश में शासन प्रशासन की टीम ने बेहतर परिणाम लाने में सफलता हासिल की है। योगी ने कहा कि अब तक कोरोना वायरस के एक करोड़ 80 लाख से ज्‍यादा नमूनों की जांच की जा चुकी है जो एक रिकार्ड है।